Stappers uit oorstroomde rivierkloof geredReddingswerkers het Sondag saamgespan om stappers te red wat in ŉ oorstroomde kloof in Wilderness gestrand was. (Foto: Wilderness Search and Rescue) Meer as 30 reddingswerkers het Sondag saamgespan om ŉ groep van agt stappers te red wat in ŉ oorstroomde rivierkloof in die Wes-Kaap gestrand was. Wilderness Search and Rescue (WSAR) sê die oorstroming is deur hewige reënval oor die naweek veroorsaak. Volgens dié organisasie het die groep stappers al verlede Sondag op die Witels-staproete tussen Worcester en Ceres weggespring. Hulle sou die kloof teen Donderdag 23 Maart verlaat. Stygende riviervlakke het die groep egter vertraag en ná die hewige reënval die afgelope naweek het die groep hul familielede in kennis gestel dat die riviervlakke “dramaties styg” en dat hul kos vinnig besig is om op te raak. “Twee vriende van die vasgekeerde stappers het toe probeer help om deur die Breederivier onder Mitchell’s-pas te swem om toegang tot die groep te verkry en vir hulle kos te vat,” het WSAR Sondag gesê. “Ons het Saterdagmiddag ŉ oproep om bystand ontvang, en ŉ multi-dissiplinêre span van 22 redders is uitgestuur om die gestrande stappers op te spoor en te red.” Reddingswerkers het Sondag saamgespan om stappers te red wat in ŉ oorstroomde kloof in Wilderness gestrand was. (Foto: Wilderness Search and Rescue) Die reddingspan moes hul soektog Saterdagaand staak toe dit begin donker word. Onstuimige water wat in die Witels-rivier het die span boonop verhinder om die kloof binne te gaan. Meer as 30 reddingswerkers het toe saamgespan om die soektog vroeg Sondagoggend voort te sit. ŉ Kleiner span is kort daarna per helikopter na die kloof om die gestrande stappers op te spoor. Terselfdertyd het die polisie en ander nooddienswerkers die twee vriende van die stappers met rubberbote opgespoor en na veiligheid gebring. Die span aan boord van die Wes-Kaapse departement van gesondheid se Air Mercy Service-reddingshelikopter het die groep van agt stappers opgespoor, en reddingswerkers is na die stappers afgehys. Al agt stappers en hul toerusting is in die helikopter opgehys en na ŉ landingsone by die Winterberg Mountain Inn gevlieg. John Davids, bevelvoerder van die reddingsoperasie, het sy dank uitgespreek teenoor die reddingsdienste wat gereageer het en het hul samewerking geloof. David Nel, WSAR se woordvoerder, het ook sy dank aan die Winterberg Mountain Inn uitgespreek vir hul bereidwilligheid om te help en gasvryheid teenoor reddingswerkrs. Hy het die hele operasie as “ŉ waardevolle spanpoging” beskryf.